amanoisuno/poet huggingface dataset:
嫁女詩 二 嵩嶽諸仙
奉君酒，休嘆市朝非。早知無復瑤池興，悔駕驊騮草草歸。
嫁女詩 三 嵩嶽諸仙
八馬迴乘汗漫風，猶思往事憩昭宮。宴移玄圃情方洽，樂奏鈞天曲未終。斜漢露凝殘月冷，流霞杯泛曙光紅。崑崙回首不知處，疑是酒酣魂夢中。
嫁女詩 四 嵩嶽諸仙
一曲笙歌瑤水濱，曾留逸足駐征輪。人間甲子週千歲，靈境杯觴初一巡。玉兔銀河終不夜，奇花好樹鎮長春。悄知碧海饒詞句，歌向俗流疑誤人。
嫁女詩 五 嵩嶽諸仙
珠露金風下界秋，漢家陵樹冷脩脩。當時不得仙桃力，尋作浮塵飄隴頭。
嫁女詩 六 嵩嶽諸仙
五十餘年四海清，自親丹藥得長生。若言盡是仙桃力，看取神仙簿上名。
嫁女詩 七 嵩嶽諸仙
月照驪山露泣花，似悲先帝早昇遐。至今猶有長生鹿，時遶溫泉望翠華。
嫁女詩 八 嵩嶽諸仙
幽薊煙塵別九重，貴妃湯殿罷歌鐘。中宵扈從無全杖，大駕蒼黃發六龍。妝匣尚留金翡翠，暖池猶浸玉芙蓉。荆榛一閉朝元路，唯有悲風吹晚松。
嫁女詩 九 嵩嶽諸仙
上清神女，玉京仙郎。樂此今夕，和鳴鳳凰。鳳凰和鳴，將翱將翔。與天齊休，慶流無央。
嫁女詩 十 嵩嶽諸仙
玉爲質兮花爲顏，蟬爲鬢兮雲爲鬟。何勞傅粉兮施渥丹，早出娉婷兮縹緲間。
嫁女詩 十一 嵩嶽諸仙
水晶帳開銀燭明，風搖珠珮連雲清。休勻紅粉飾花態，早駕雙鸞朝玉京。
嫁女詩 十二 嵩嶽諸仙
三星在天銀河迴，人間曙色東方來。玉苗瓊蕊亦宜夜，莫使一花衝曉開。
吟 一 芙蓉古丈夫　毛女
餌柏身輕疊嶂間，是非無意到塵寰。冠裳暫備論浮世，一餉雲遊碧落間。
吟 二 芙蓉古丈夫　毛女
誰知古是與今非，閑躡青霞與翠微。簫管秦樓應寂寂，彩雲空惹薜蘿衣。
授炙轂子歌二首 一 希道
木津天魂，金液地魄。坎離運行寬無成，金木有數秦晉合。近効宜六旬，遠期三載闊。
授炙轂子歌二首 二 希道
魄微入魂牝牡結，陽呴陰滋神鬼滅。千歌萬讚皆未決，古往今來拋日月。
李泌庭黑石詩 隱者
神真鍊形年未足，化爲我子功相續。丞相瘞之刻玄玉，仙路何長死何促。
戲吟 廣陵道士
無事到揚州，相攜上酒樓。藥囊爲贈別，千載更何求。
授馬氏女詩 黃冠野夫
女是寄生枝，男是冬青木。冬青駕白鵝，寄生跨黃鹿。若遇寇相凌，穩便拋家族。早早上三清，莫候丹砂熟。
歌 蜀中酒閣道人
尾閭不禁滄溟竭，九轉神丹都謾說。惟有班龍頂上珠，能補玉堂關下穴。
示邊洞元 萼嶺書生
邂逅相逢萼嶺邊，對傾浮蟻共談玄。擬將劒法親傳授，却爲迷人未有緣。
示胡二郎歌 成都醉道士
欲究丹砂理，幽玄無處尋。不離鉛與汞，無出水中金。金欲煉時須得水，水遇土兮終不起。但知火候不參差，自得還丹微妙旨。人世分明知有死，剛只留心戀朱紫。豈知光景片時間，將謂人生長似此。何不迴心師至道？免逐年光虛自老。臨樽只解醉醺酣，對鏡方知漸枯槁。二郎切切聽我語，仙鄉咫尺無寒暑。與君說盡只如斯，莫戀嬌奢不肯去。感君恩義言方苦，火急迴心求出路。吟成數句贈君辭，不覺便成今與古。
貽白永年詩 樵夫
清秋無所事，乘露出遙天。憑杖樵人語，相期白永年。
留詩 李公佐僕
我有衣中珠，不嫌衣上塵。我有長生理，不厭有生身。江南神仙窟，吾當混其真。不嫌市井諠，來救世間人。蘇子跡已往，顓蒙事可親。莫言東海變，天地有長春。
酒盡君莫沽 木客
酒盡君莫沽，壺傾我當發。城市多囂塵，還山弄明月。
東洛貨丹 許學士
三千功滿去升天，一住人間數百年。華表他時却歸日，滄溟應恐變桑田。
送太乙真君酒 青城丈人
峨嵋仙府靜沈沈，玉液金華莫厭斟。凡客欲知真一洞，劒門西北五雲深。
題法雲寺雙檜 方壺居士
謝郎雙檜綠於雲，昏曉濃陰色未分。若竝毫宮仙鹿跡，定知高峭不如君。
靈響詞 一 無名氏
此響非俗響，心知是靈仙。不曾離耳裏，高下如秋蟬。
靈響詞 二 無名氏
入夜聲則厲，在晝聲則微。神靈斥衆惡，與我作風威。
靈響詞 三 無名氏
妙響無住時，晝夜常輪迴。那是偶然事，上界特使來。
靈響詞 四 無名氏
何以辨靈應，事須得梯媒。自從靈響降，如有真人來。
靈響詞 五 無名氏
存念長在心，展轉無停音。可憐清爽夜，靜聽秋蟬吟。
度世古玄歌 無名氏
始青之下月與日，兩半同升合爲一。大如彈丸甘如蜜，出彼玉堂入金室，子若得之慎勿失。
摘紫芝 李太玄
偶游洞府到芝田，星月茫茫欲曙天。雖則似離塵世了，不知何處偶真仙。
玉女舞霓裳 李太玄
舞勢隨風散復收，歌聲似磬韻還幽。千迴赴節填詞處，嬌眼如波入鬢流。
翫月詩 一 曲龍山仙
曲龍橋頂翫瀛洲，凡骨空陪汗漫流。不假丹梯躡霄漢，水晶盤冷桂花秋。
翫月詩 二 曲龍山仙
月砌瑤階泉滴乳，玉簫催鳳和煙舞。青城丈人何處遊，玄鶴唳天雲一縷。
翫月詩 三 曲龍山仙
造化天橋碧海東，玉輪還過輾晴虹。霓襟似拂瀛洲頂，顥氣潛消橐籥中。
翫月詩 四 曲龍山仙
危橋橫石架雲端，跨鹿登臨景象寬。顥魄洗煙澄碧落，桂花低拂玉簪寒。
句 陳復休
夜坐空庭月色微，一樹寒梅發兩枝。
句 陳蓬
竹籬疎見浦，茅屋漏通星。
與薛昭合婚詩 一 張雲容
臉花不綻幾含幽，今夕陽春獨換秋。我守孤燈無白日，寒雲隴上更添愁。
與薛昭合婚詩 二 張雲容
幽谷啼鶯整羽翰，犀沈玉冷自長歎。月華不向扃泉戶，露滴松枝一夜寒。
與薛昭合婚詩 三 張雲容
韶光不見分成塵，曾餌金丹忽有神。不意薛生攜舊律，獨開幽谷一枝春。
與薛昭合婚詩 四 張雲容
誤入宮垣漏網人，月華靜洗玉階塵。自疑飛到蓬萊頂，瓊豔三枝半夜春。
留別盧陲 崔少玄
得之一元，匪受自天。太老之真，無上之僊。光含影藏，形于自然。真安匪求，神之久留。淑美其真，體性剛柔。丹霄碧虛，上聖之儔。百歲之後，空餘墳丘。
歌 戚逍遙
笑看滄海欲成塵，王母花前別衆真。千歲却歸天上去，一心珍重世間人。
錦城春望 卓英英
和風裝點錦城春，細雨如絲壓玉塵。漫把詩情訪奇景，豔花濃酒屬閑人。
遊福感寺荅少年 卓英英
牡丹未及開時節，況是秋風莫近前。留待來年二三月，一枝和露壓神仙。
荅玄士 卓英英
數載幽欄種牡丹，裹香包豔待神仙。神仙既有丹青術，攜取何妨入洞天。
和卓英英理笙 眉娘
但於閨閣熟吹笙，太白真仙自有情。他日丹霄驂白鳳，何愁子晉不聞聲。
太白山玄士畫地吟 眉娘
學得丹青數萬年，人間幾度變桑田。桑田雖變丹青在，誰向丹青合得仙。
荅張鬱歌 一 洛川仙女
彩雲入帝鄉，白鶴又回翔。久留深不可，蓬島路遐長。
荅張鬱歌 二 洛川仙女
空愛長生術，不是長生人。今日洛川別，可惜洞中春。
張鬱洛川沿步吟 洛川仙女
浮生如夢能幾何，浮生復更憂患多。無人與我長生術，洛川春日且長歌。
會真詩 一 雲臺峰五女仙
人世徒紛擾，其生似夢華。誰言今昔裏，俯首視雲霞。
會真詩 二 雲臺峰五女仙
幾劫澄煩思，今身僅小成。誓將雲外隱，不向世間存。
會真詩 三 雲臺峰五女仙
綽約離塵世，從容上太清。雲衣無綻日，鶴駕沒遙程。
會真詩 四 雲臺峰五女仙
華嶽無三尺，東瀛僅一杯。入雲騎彩鳳，歌舞上蓬萊。
會真詩 五 雲臺峰五女仙
共作雲山侶，俱辭世界塵。靜思前日事，拋却幾年身。
仙詩五首 一 吳清妻
道啓真心覺漸清，天教絕粒應精誠。雲外仙歌笙管合，花間風引步虛聲。
仙詩五首 二 吳清妻
□□□□□□□，□君隱處當一星。□□蓮花山頭飯，黃精仙人掌上經。
仙詩五首 三 吳清妻
飛鳥莫到人莫攀，一隱十年不下山。袖中短書誰爲達，華山道士賣藥還。
仙詩五首 四 吳清妻
日落焚香坐醮壇，庭花露濕漸更闌。淨水仙童調玉液，春宵羽客化金丹。
仙詩五首 五 吳清妻
攝念精思引彩霞，焚香虛室對煙花。道合雲霄遊紫府，湛然真境瑞皇家。
贈封陟 上元夫人
謫居蓬島別瑤池，春媚煙花有所思。爲愛君心能潔白，願操箕帚奉屏幃。
題寺廊柱 一 慈恩塔院女仙
皇子陂頭好月明，忘却華筵到曉行。煙收山低翠黛橫，折得荷花遠恨生。
題寺廊柱 二 慈恩塔院女仙
湖水團團夜如鏡，碧樹紅花相掩映。北斗闌干移曉柄，有似佳期常不定。
后土夫人 蜀宮羣仙
偶引羣仙到世間，熏風殿裏醉華筵。等閑貪賞不歸去，愁殺韋郎一覺眠。
王母 蜀宮羣仙
滄海成塵幾萬秋，碧桃花發長春愁。不來便是數千載，周穆漢皇何處遊。
麻姑 蜀宮羣仙
世間何事不潸然，得失人情命不延。適向蔡家廳上飲，回頭已見一千年。
上元夫人 蜀宮羣仙
思量往事一愁容，阿母曾邀到漢宮。城闕不存人不見，茂陵荒草恨無窮。
弄玉 蜀宮羣仙
采鳳飛來到禁闈，便隨王母駐瑤池。如今記得秦樓上，偷見蕭郎惱妾時。
太真 蜀宮羣仙
春夢悠揚生下界，一堪成笑一堪悲。馬嵬不是無情地，自遇蓬萊睡覺時。
贈郭翰二首 一 織女
河漢雖云闊，三秋尚有期。情人終已矣，良㑹更何時。
贈郭翰二首 二 織女
朱閣臨清溪，瓊宮銜紫房。佳情期在此，只是斷人腸。
郭翰酬織女 一 織女
人世將天上，由來不可期。誰知一迴顧，更作兩相思。
郭翰酬織女 二 織女
贈枕猶香澤，啼衣尚淚痕。玉顏霄漢裏，空有往來魂。
書任生案 一 嵩山女
我本籍上清，謫居遊五岳。以君無俗累，來勸神仙學。
書任生案 二 嵩山女
葛洪還有婦，王母亦有夫。神仙盡靈匹，君意合何如。
題壁 觀梅女仙
南枝向暖北枝寒。一種春花有兩般，憑仗高樓莫吹笛。大家留取倚闌看。
歌 吳彩鸞
若能相伴陟仙壇，應得文簫駕綵鸞。自有繡襦幷甲帳，瑤臺不怕雪霜寒。
臨化絕句 王氏女
翫水登山無足時，諸仙頻下聽吟詩。此心不戀居人世，唯見天邊雙鶴飛。
贈華山遊人 一 毛女正美
藥苗不滿笥，又更上危巔。回首歸去路，相將入翠煙。
贈華山遊人 二 毛女正美
曾折松枝爲寶櫛，又編栗葉代羅襦。有時問却秦宮事，笑撚山花望太虛。
荅孫玄照 王仙仙
鴛鴦相見不相隨，籠裏籠前整羽衣。但得他時人放去，水中長作一雙飛。
孫玄照琴中歌贈王仙仙 王仙仙
相如曾作鳳兮吟，昔被文君會此音。今日孤鸞還獨語，痛哉仙子不彈琴。
宴柳毅詩 一 洞庭龍君
大天蒼蒼兮大地茫茫，人各有志兮何可思量。狐神鼠聖兮薄社依牆，雷霆一發兮其孰敢當。荷貞人兮信義長，令骨肉兮還故鄉，永言慚愧兮何時忘。
宴柳毅詩 二 洞庭龍君
上天配合兮生死有途，此不當婦兮彼不當夫。腹心辛苦兮涇水之隅，風霜滿鬢兮雨雪羅襦。賴明公兮引素書，令肉骨兮家如初，永言珍重兮無時無。
宴柳毅詩 三 洞庭龍君
碧雲悠悠兮涇水東流，傷嗟美人兮雨泣花愁。尺書遠達兮以解君憂，哀冤果雪兮還處其休。荷君和雅兮感甘羞，山家寂寞兮難久留，欲將辭去兮悲綢繆。
示韋泛祿命 冥吏
前陽復後楊，後楊年年強，七月之節歸玄鄉。
贈僧 滕傳胤
卓立不求名出家，長懷片志在青霞。今日英雄氣衝蓋，誰能久坐寶蓮花。
贈人 滕傳胤
平生才不足，立身信有餘。自歎無大故，君子莫相疎。
鄭鋒宅神詩 一 滕傳胤
浦口潮來初淼漫，蓮舟搖颺採花難。春心不愜空歸去，會待潮回更折看。
鄭鋒宅神詩 二 滕傳胤
忽然湖上片雲飛，不覺舟中雨濕衣。折得蓮花渾忘却，空將荷葉蓋頭歸。
與鄭德璘奇遇詩 一 水府君
物觸輕舟心自知，風恬煙靜月光微。夜深江上解愁思，拾得紅蕖香惹衣。
與鄭德璘奇遇詩 二 水府君
纖手垂鉤對水窗，紅蕖秋色豔長江。既能解珮投交甫，更有明珠乞一雙。
與鄭德璘奇遇詩 三 水府君
湖面狂風且莫吹，浪花初綻月光微。沈潛暗想橫波淚，得共鮫人相對垂。
與鄭德璘奇遇詩 四 水府君
洞庭風軟荻花秋，新沒青娥細浪愁。淚滴白蘋君不見，月明江上有輕鷗。
與鄭德璘奇遇詩 五 水府君
昔日江頭菱芡人，蒙君數飲松醪春。活君家室以爲報，珍重長沙鄭德璘。
霅溪夜宴詩 一 水神
濁波揚揚兮凝曉霧，公無渡河兮公竟渡。風號水激兮呼不聞，提衣看入兮中流去。浪排衣兮隨步沒，沈屍深入兮蛟螭窟。蛟螭盡醉兮君血乾，推出黃沙兮泛君骨。當時君死兮妾何適，遂就波瀾兮合魂魄。願持精衛銜石心，窮斷河源塞泉脉。
霅溪夜宴詩 二 水神
悲風淅淅兮波緜緜，蘆花萬里兮凝蒼煙。虬螭窟宅兮淵且玄，排波疊浪兮沈我天。所覆不全兮身寧全，溢眸恨血兮徒漣漣。誓將柔荑抉鋸牙之喙，空水府而藏其腥涎。青娥翠黛兮沈江壖，碧雲斜月兮空嬋娟。吞聲飲恨兮語無力，徒揚哀怨兮登歌筵。
霅溪夜宴詩 三 水神
白露漙兮西風高，碧波萬里兮翻洪濤。莫言天下至柔者，載舟覆舟皆我曹。
霅溪夜宴詩 四 水神
君不見夜來渡口擁千艘，中載萬姓之脂膏。當樓船泛泛於疊浪，恨珠貝又輕於鴻毛。又不見朝來津亭維一舠，中有一士青其袍。赴宰邑之良日，任波吼而風號。是知溺名溺利者，不免爲水府之腥臊。
霅溪夜宴詩 五 水神
山勢縈迴水脉分，水光山色翠連雲。四時盡入詩人詠，役殺吳興柳使君。
霅溪夜宴詩 六 水神
渺渺煙波接九疑，幾人經此泣江蘺。年年綠水青山色，不改重華南狩時。
霅溪夜宴詩 七 水神
浪闊波澄秋氣涼，沈沈水殿夜初長。自憐休退五湖客，何幸追陪百谷王。香裊碧雲飄几席，觥飛白玉豔椒漿。酒酣獨泛扁舟去，笑入琴高不死鄉。
霅溪夜宴詩 八 水神
珠光龍耀火燑燑，夜接朝雲宴渚宮。鳳管清吹淒極浦，朱弦間奏冷秋空。論心幸遇同歸友，揣分慙無輔佐功。雲雨各飛真境後，不堪波上起悲風。
霅溪夜宴詩 九 水神
鳳鶱鶱以降瑞兮，患山雞之雜飛。玉溫溫以呈器兮，因碔砆之爭輝。當侯門之四闢兮，墐嘉謨之重扉。既瑞器而無庸兮，宜昏暗之相微。徒刳石以爲舟兮，顧沿流而志違。將刻木而作羽兮，與超騰之理非。矜孑孑於空江兮，靡羣援之可依。血淋淋而滂流兮，顧江魚之腹而將歸。西風蕭蕭兮湘水悠悠，白芷芳歇兮江蘺秋。日晼晼兮川雲收，櫂四起兮悲風幽。羈魂汨沒兮我名永浮，碧波雖涸兮厥譽長流。向使甘言盛行於曩昔，豈今日居君王之座頭。是知貪名徇祿而隨世磨滅者，雖正寢之死乎無得與吾儔。當鼎足之嘉會兮，獲周旋於君侯。雕盤玉豆兮羅珍羞，金巵瓊斝兮方獻酬。敢寫心兮歌一曲，無誚余持杯以淹留。
霅溪夜宴詩 十 水神
行殿秋未晚，水宮風初涼。誰言此中夜，得接朝宗行。靈鼉振鼕鼕，神龍耀煌煌。紅樓壓波起，翠幄連雲張。玉簫冷吟秋，瑤瑟清含商。賢臻江湖叟，貴列川瀆王。諒予衰俗人，無能振頹綱。分辭皆亂世，樂寐蛟螭鄉。棲遲幽島間，幾見波成桑。爾來盡流俗，難與傾壺觴。今日登華筵，稍覺神揚揚。方歡滄浪侶，遽恐白日光。海人瑞錦前，豈敢言文章。聊歌靈境會，此會誠難忘。
霅溪夜宴詩 十一 水神
雪集大野兮血波洶洶，玄黃交戰兮吳無全隴。既霸業之將墜，宜嘉謨之不從。國步顛蹶兮吾道遘凶，處鴟夷之大困，入淵泉之九重。上帝愍余之非辜兮，俾大江鼓怒其冤蹤。所以鞭浪山而疾驅波岳，亦粗足展余拂鬱之心胸。當靈境之良宴兮，謬尊俎之相容。擊簫鼓兮撞歌鐘，吳謳越舞兮歡未極。遽軍城曉鼓之鼕鼕，願保上善之柔德，何行樂之地兮難相逢。
爲劉洪作 一 輔國將軍
烏烏在虛飛，玄駒遂野依。名今編戶籍，翠過葉生稀。
爲劉洪作 二 輔國將軍
箇樹枝條朽，三花五面啼。移家朝度日，誰覺。
語 太白山神
三珠併一珠，驢馬沒人驅。歲月甲庚午，中興戊己土。
荅鄭生歌 湘中蛟女
泝青山兮江之隅，拖湘波兮褭綠裾。荷拳拳兮情未舒，匪同歸兮將焉如。
風光詞 湘中蛟女
隆佳秀兮昭盛時，播薰綠兮淑華歸。故里荑與處萼兮，潛重房以飾姿。見雅態之韶華兮，蒙長靄以爲幃。醉融光兮渺渺瀰瀰，迷千里兮涵煙眉，晨陶陶兮暮熙熙。舞嫋娜之穠條兮，娉盈盈以披遲。酡遊顏兮倡蔓卉縠，流倩電兮石髮髓施。
鄭生詩 湘中蛟女
情無垠兮水湯湯，懷佳期兮屬三湘。
寄張無頗 一 廣利王女
羞解明璫尋漢渚，但憑春夢訪天涯。紅樓日暮鶯飛去，愁殺深宮落砌花。
寄張無頗 二 廣利王女
燕語春泥墮錦筵，情愁無意整花鈿。寒閨欹枕不成夢，香炷金爐自褭煙。
與崔渥冥會雜詩 一 湘妃廟
萬里同心別九重，定知涉歷此相逢。誰人翻向羣峰路，不得蒼梧徇玉容。
與崔渥冥會雜詩 二 湘妃廟
春鳥交交引思濃，豈期塵跡拜仙宮。鸞歌鳳舞飄珠翠，疑是陽臺一夢中。
與崔渥冥會雜詩 三 湘妃廟
鸞輿昔日出蒲關，一去蒼梧更不還。若是不留千古恨，湘江何事竹猶斑。
與崔渥冥會雜詩 四 湘妃廟
愁聞黃鳥夜關關，潙汭春來有夢還。遺美代移刊勒絕，唯聞留得淚痕斑。
與崔渥冥會雜詩 五 湘妃廟
方承恩寵醉金杯，豈爲干戈驟到來。亡國破家皆有恨，捧心無語淚蘇臺。
與崔渥冥會雜詩 六 湘妃廟
桃花流水兩堪傷，洞口煙波月漸長。莫道仙家無別恨，至今垂淚憶劉郎。
與崔渥冥會雜詩 七 湘妃廟
涇陽平野草初春，遙望家鄉淚滴頻。當此不知多少恨，至今空憶在靈姻。
與崔渥冥會雜詩 八 湘妃廟
目斷魂銷正惘然，九疑山際路漫漫。何人知得心中恨，空有湘江竹萬竿。
與崔渥冥會雜詩 九 湘妃廟
常說仙家事不同，偶陪花月此宵中。錦屏銀燭皆堪恨，惆悵紗窗向曉風。
又湘妃詩四首 一 湘妃廟
渺渺三湘萬里程，淚篁幽石助芳貞。孤雲目斷蒼梧野，不得攀龍到玉京。
又湘妃詩四首 二 湘妃廟
碧杜紅蘅縹渺香，冰絲彈月弄清涼。峰巒一一俱相似，九處堪疑九斷腸。
又湘妃詩四首 三 湘妃廟
玉輦金根去不回，湘川秋晚楚弦哀。自從泣盡江蘺血，夜夜愁風怨雨來。
又湘妃詩四首 四 湘妃廟
少將風月怨平湖，見盡扶桑水到枯。相約杏花壇上去，畫闌紅子鬬摴蒲。
與何光遠贈荅詩 一 明月潭龍女
簷上簷前燕語新，花開柳發自傷神。誰能將我相思意，說與江隈解佩人。
與何光遠贈荅詩 二 明月潭龍女
坐久風吹綠綺寒，九天月照水精盤。不思却返沈潛去，爲惜春光一夜歡。
與何光遠贈荅詩 三 明月潭龍女
澹蕩春光物象饒，一枝瓊豔不勝嬌。若能許解相思佩，何羨星天渡鵲橋。
與何光遠贈荅詩 四 明月潭龍女
玉漏涓涓銀漢清，鵲橋新架路初成。催妝既要裁篇詠，鳳吹鸞歌早會迎。
與何光遠贈荅詩 五 明月潭龍女
寶車輾駐彩雲開，誤到蓬萊頂上來。瓊室既登花得折，永將凡骨逐風雷。
與何光遠贈荅詩 六 明月潭龍女
負妾當時寤寐求，從茲粉面阻綢繆。宮空月苦瑤雲斷，寂寞巴江水自流。
冢上荅太宗 慕容垂
我昔勝君昔，君今勝我今。榮華各異代，何用苦追尋。
夜吟 巴峽鬼
秋逕填黃葉，寒摧露草根。猨聲一叫斷，客淚數重痕。
媿謝詩 河[湄]鬼
我本邯鄲士，祇役死河湄。不得家人哭，勞君行路悲。
擲裴武公詩 介胄鬼
屢策羸驂歷亂峋，叢嵐映日晝如曛。長橋駕險浮天漢，危棧通岐觸岫雲。却念淮陰空得計，又嗟忠武不堪聞。廢興盡係前生數，休衒英雄勇冠軍。
獻元載 書生
城東城西舊居處，城裏飛花亂如絮。海燕銜泥欲下來，屋裏無人却飛去。
詩二首 一 虎丘山石壁鬼
高松多悲風，蕭蕭清且哀。南山接幽壠，幽壠空崔嵬。白日徒昭昭，不照長夜臺。雖知生者樂，魂魄安能迴。況復念所親，慟哭心肝摧。慟哭更何言，哀哉復哀哉。
詩二首 二 虎丘山石壁鬼
神仙不可學，形化空遊魂。白日非我朝，青松爲我門。雖復隔幽顯，猶知念子孫。何以遣悲惋，萬物歸其根。寄語世上人，莫厭臨芳尊。莊生問枯骨，三樂成虛言。
祭後見石上詩 虎丘山石壁鬼
幽明雖異路，平昔忝攻文。欲知潛昧處，山北兩孤墳。
詠浮雲 陸憑
虛虛復空空，瞬息天地中。假合成此像，吾亦非吾躬。
呈李續 韓弇
我有敵國讐，無人可爲雪。每至秦隴頭，遊魂自嗚咽。
和崔侍御 尉佗
千歲荒臺隳路隅，一煩太守重椒塗。感君拂拭意何極，贈爾美婦與明珠。
過臺城感舊 沈青箱
六代舊山川，興亡幾百年。繁華今寂寞，朝市昔諠闐。夜月琉璃水，春風卵色天。傷時與懷古，垂淚國門前。
詩 襄陽旅殯舉人
流水涓涓芹努芽，織烏西飛客還家。荒村無人作寒食，殯宮空對棠棃花。
踏歌 河中鬼
河水流溷溷，山頭種蕎麥。兩箇胡孫門底來，東家阿嫂決一百。
夢張垂贈詩 張省躬
戚戚復戚戚，秋堂百年色。而我獨茫茫，荒郊遇寒食。
秋月聯句 商山三丈夫
秋月圓如鏡，秋風利似刀。秋雲輕比絮，秋草細如毛。
天明聯句 商山三丈夫
幽樹高高影，山花寂寂香。山天遙歷歷，山水急湯湯。
贈張珽 鄭適
昔爲吟風嘯月人，今爲吟風嘯月身。冢壞路邊吟嘯罷，安知今日又勞神。
西軒詩 一 甘露寺鬼
趙壹能爲賦，鄒陽解獻書。可惜西江水，不救轍中魚。
西軒詩 二 甘露寺鬼
偉哉橫海鱗，壯矣垂天翼。一旦失風水，翻爲螻蟻食。
西軒詩 三 甘露寺鬼
功遂侔昔人，保退無智力。既涉太行險，茲路信難陟。
西軒詩 四 甘露寺鬼
握裏龍蛇紙上鸞，逡巡千幅不將難。顧雲已往羅隱耄，更有何人逞筆端。
降巫詩 邵謁
青山山下少年郎，失意當時別故鄉。惆悵不堪回首望，隔谿遙見舊書堂。
贈雷殿直。 石恪
衡陽去此正三年，一路程途甚坦然。深邃門牆三楚外，清風池館五峰前。西邊市井來商客，東岸汀洲簇釣船。公退只應無別事，朱陵後洞看神仙。
獻高駢 趙𤰳
我昔勝君昔，君今勝我今。人生一世事，何用苦相侵。
吟 九華山白衣
澗水潺潺聲不絕，溪壠茫茫野花發。自去自來人不知，歸時唯對空山月。
詩 田達誠借宅鬼
天然與我一靈通，還與人間事不同。要識吾家真姓字，天地南頭一段紅。
秋夜吟 長安中鬼
六街鼓歇行人絕，九衢茫茫室有月。九衢生人何勞勞，長安土盡槐根高。
題窗上詩 隔窗鬼
何人窗下讀書聲，南斗闌干北斗橫。千里思家歸不得，春風腸斷石頭城。
柱上詩 巴陵館鬼
爺娘送我青楓根，不記青楓幾迴落。當時手刺衣上花，今日爲灰不堪著。
安鳳贈別徐侃 徐侃
一自離鄉國，十年在咸秦。泣盡卞和血，不逢一故人。今日舊友別，羞此漂泊身。離情吟詩處，麻衣掩淚頻。淚別各分袂，且及來年春。
述懷 一 商山客死書生
家住驛北路，百里無四鄰。往來不相問，寂寂山家春。
述懷 二 商山客死書生
南岡夜蕭蕭，青松與白楊。家人應有夢，遠客已無腸。
述懷 三 商山客死書生
白草寒露裏，亂山明月中。是夕苦吟罷，寒燭與君同。
續鄭郊吟 冢中人
冢上兩竿竹，風吹常嫋嫋。下有百年人，長眠不知曉。
題壁 一 崇聖寺鬼
禁煙佳節同遊此，正值酴醿夾岸香。緬首十年前往事，強吟風景亂愁腸。
題壁 二 崇聖寺鬼
策馬暫尋原上路，落花芳草尚依然。家亡國破一場夢，惆悵又逢寒食天。
贈馬植 峽中白衣
截竹爲筒作笛吹，鳳凰池上鳳凰飛。勞君更向黔南去，即是陶鈞萬類時。
官坡館聯句 崔常侍
牀頭錦衾班復班，架上朱衣殷復殷。空庭朗月閑復閑，夜長路遠山復山。
亡後見形詩 李煜
異國非所志，煩勞殊清閑。驚濤千萬里，無乃見鍾山。
同鹿門少年馬紹隆冥遊詩 一 龐德公
千年故國歲華奔，一柱高臺已斷魂。唯有峴亭清夜月，與君長嘯學蘇門。
同鹿門少年馬紹隆冥遊詩 二 龐德公
高名宋玉遺閑麗，作賦蘭成絕盛才。誰似遼東千歲鶴，倚天華表却歸來。
貽常夷詩 朱均
平生遊城郭，殂沒委荒榛。自我辭人世，不知秋與春。牛羊久來牧，松柏幾成薪。分絕車馬好，甘隨狐兔羣。何處清風至，君子幸爲鄰。烈烈盛名德，依依佇良賓。千年何旦暮，一室動人神。喬木如在望，通衢良易遵。高門儻無隔，向與析龍津。
空館夜歌 一 夷陵女郎
明月清風，良宵會同。星河易翻，歡娛不終。綠樽翠杓，爲君斟酌。
空館夜歌 二 夷陵女郎
楊柳楊柳，嫋嫋隨風急。西樓美人春夢長，繡簾斜捲千條入。
空館夜歌 三 夷陵女郎
[玉]戶金缸，願陪君王。邯鄲宮中，金石絲簧。衛女秦娥，左右成行。紈縞繽紛，翠眉紅妝。王歡顧盼，爲王歌舞。願得君歡，常無災苦。
贈夫詩三首 一 孔氏
不忿成故人，掩涕每盈巾。死生今有隔，相見永無因。
贈夫詩三首 二 孔氏
匣裏殘妝粉，留將與後人。黃泉無用處，恨作冢中塵。
贈夫詩三首 三 孔氏
有意懷男女，無情亦任君。欲知腸斷處，明月照孤墳。
荅夫詩二首 一 唐晅妻張氏
不分殊幽顯，那堪異古今。陰陽徒自隔，聚散兩難心。
荅夫詩二首 二 唐晅妻張氏
蘭階兔月斜，銀燭半含花。自憐長夜客，泉路以爲家。
唐晅悼妻詩 一 唐晅妻張氏
寢室悲長簟，妝樓泣鏡臺。獨悲桃李節，不共夜泉開。魂兮若有感，髣髴夢中來。
唐晅悼妻詩 二 唐晅妻張氏
常時華堂靜，笑語度更籌。恍惚人事改，冥寞委荒丘。陽原歌薤露，陰壑惜藏舟。清夜妝臺月，空想畫眉愁。
贈妻詩 唐晅妻張氏
嶧陽桐半死，延津劒一沈。如何宿昔內，空負百年心。
贈夫二首 一 韋璜
不得長相守，青春夭蕣華。舊遊今永已，泉路却爲家。
贈夫二首 二 韋璜
早知離別切人心，悔作從來恩愛深。黃泉冥寞雖長逝，白日屏帷還重尋。
贈嫂 韋璜
赤心用盡爲相知，慮後防前秖定疑。案牘可申生節目，桃符雖聖欲何爲。
與獨孤穆冥會詩 一 臨淄縣主
江都昔喪亂，闕下多搆兵。豺虎恣吞噬，干戈日縱橫。逆徒自外至，半夜開重城。膏血浸宮殿，刀槍倚簷楹。今知從逆者，廼是公與卿。白刃汚黃屋，邦家遂因傾。疾風知勁草，世亂識忠臣。哀哀獨孤公，臨死乃結纓。天地既板蕩，雲雷時未亨。今者二百載，幽懷猶未平。山河風月古，陵寢露煙青。君子秉祖德，方垂忠烈名。華軒一惠顧，土室以爲榮。丈夫立志操，存沒感其情。求義若可託，誰能抱幽貞。
與獨孤穆冥會詩 二 臨淄縣主
皇天昔降禍，隋室若綴旒。患難在雙闕，干戈連九州。出門皆凶豎，所向多逆謀。白日忽然暮，頹波不可收。望夷既結釁，宗社亦貽羞。溫室兵始合，宮闈血已流。憫哉吹簫子，悲啼下鳳樓。霜刃徒見逼，玉笄不可求。羅襦遺侍者，粉黛成仇讎。邦國已淪覆，餘生誓不留。英英將軍祖，獨以社稷憂。丹血濺黼扆，豐肌染戈矛。今來見禾黍，盡日悲宗周。玉樹已寂寞，泉臺千萬秋。感茲一顧重，願以死節酬。幽顯儻不昧，終焉契綢繆。
與獨孤穆冥會詩 三 臨淄縣主
平陽縣中樹，久作廣陵塵。不意何郎至，黃泉重見春。
與獨孤穆冥會詩 四 臨淄縣主
今閨久無主，羅袂坐生塵。願作吹簫伴，同爲騎鳳人。
與獨孤穆冥會詩 五 臨淄縣主
朱軒下長路，青草啓孤墳。猶勝陽臺上，空看朝暮雲。
與獨孤穆冥會詩 六 臨淄縣主
露草芊芊，頹塋未遷。自我居此，於今幾年。與君先祖，疇昔恩波。死生契闊，忽此相過。誰謂佳期，尋當別離。俟君之北，攜手同歸。
與獨孤穆冥會詩 七 臨淄縣主
伊彼維揚，在天一方。驅馬悠悠，忽來異鄉。情通幽顯，獲此相見。義感疇昔，言存繾綣。清江桂洲，可以遨遊。惟子之故，不遑淹留。
與李章武贈荅詩 一 王氏婦
鴛鴦綺，知結幾千絲。別後尋交頸，應傷未別時。
與李章武贈荅詩 二 王氏婦
捻指環，相思見環重相憶。願君永持翫，循環無終極。